Γέροντας Νεκτάριος Βιτάλης

Ο Γέροντας Νεκτάριος Βιτάλης (Πειραιάς, 1930 - Άγιος Κωνσταντίνος Λαυρεωτικής, 8 Φεβρουαρίου 2018) ήταν Ορθόδοξος μοναχός και πνευματικός.

Υπήρξε κτήτωρ και εφημέριος του Ιερού Ναού του Αγίου Νεκταρίου στην Καμάριζα Λαυρίου και παράλληλα  Καθηγούμενος της Μονής Αγίου Αθανασίου Κουβαρά (από το 1992).

Βιογραφικά στοιχεία
Το κοσμικό όνομά του ήταν Βασίλειος και είχε άλλα 16 αδέλφια. Αναφέρεται ότι από μικρό παιδί έδειχνε ιδιαίτερο ενδιαφέρον για την ορθόδοξη πίστη και την χριστιανική παιδεία και πως του άρεσε να ντύνεται με άμφια ιερέα και να κάνει «λειτουργίες». Υπήρξε για πολλά χρόνια παπαδάκι στην ενορία του, όπου Εφημέριος και πρώτος πνευματικός του υπήρξε ο τότε Αρχιμανδρίτης Μακάριος Κυκκώτης, μετέπειτα Αρχιεπίσκοπος Κύπρου.

 Πνευματική σχέση με τον Άγιο Νεκτάριο 
Σε ηλικία 17 ετών απέκτησε πνευματική σχέση του με τον Άγιο Νεκτάριο Αιγίνης, Μητροπολίτη Πενταπόλεως μετά από επίσκεψή του στην Αίγινα μαζί με το αφεντικό του, οπότε προσκύνησε στον τάφο του Αγίου. Εκεί φέρεται ότι με τρόπο θαυμαστό του αποκαλύφθηκε από τον Άγιο Νεκτάριο ότι θα γινόταν ιερέας και θα ονομαζόταν Νεκτάριος. Μετά από τρία χρόνια, σε ηλικία 20 ετών, ο Βασίλειος εκάρη μοναχός στην Ιερά Μονή Οσίου Μελετίου, λαμβάνοντας το όνομα Νεκτάριος. Αργότερα χειροτονήθηκε διάκονος και πρεσβύτερος, λαμβάνοντας και το οφφίκιο του Αρχιμανδρίτη.

Το 1965, σε ηλικία 35 ετών, έπαθε εγκεφαλικό επεισόδιο και για μέρες ήταν σε άσχημη κατάσταση. Ανάρρωσε χωρίς σοβαρά προβλήματα, γεγονός που απέδωσε στον προστάτη του Άγιο Νεκτάριο. Μόλις ανάρρωσε διορίστηκε στο Λαύριο, και μετά από λίγους μήνες φέρεται να είδε τον Άγιο Νεκτάριο στον ύπνο του, ο οποίος του ζήτησε να του χτίσει εκεί «το σπίτι του», υποσχόμενος πως θα τον βοηθήσει. Για την επίτευξη του στόχου αυτού, επειδή δεν είχε χρήματα, πούλησε τον επιστήθιο σταυρό του και ξεκίνησε να φτιάξει ένα προσκυνητάρι στο κοιμητήριο, για να βάλει την εικόνα του.

Ακολούθως προσβλήθηκε από καρκίνο του πνεύμονα και το έργο δεν προχωρούσε. Το 1980 ισχυρίστηκε ότι είχε ζωντανή συνομιλία με τον Άγιο Νεκτάριο που εμφανίστηκε μέσα στον ναό και του είπε, παρουσία και δύο άλλων προσώπων, ότι θα θεραπευόταν από τον καρίνο και το θαύμα θα ακουγόταν σε όλο τον κόσμο. Τον Ιούνιο του ίδιου έτους ενημερώθηκε από το Νοσοκομείο του Αγίου Σάββα πως είχε εντελώς θεραπευθεί. Αυτό διαδόθηκε γρήγορα ως θαύμα, οπότε πολλοί προσέφεραν χρήματα και χτίστηκε στην Καμάριζα Λαυρίου ο Ναός του Αγίου Νεκταρίου. Εκεί έγινε γνωστός για την διακονία του στο φτωχό κόσμο της περιοχής και είχε επισκεφτεί πολλές ενορίες βγάζοντας λόγους. μικρογραφία|O τάφος του Γέροντα Νεκταρίου Βιτάλη, στη βάση του κωδωνοστασίου του Ι. Ναού Αγίου Νεκταρίου στην Καμάριζα Λαυρίου
 Μεταθανάτια εμπειρία 
Το 2015, σωριάστηκε καταγής κατά τη διάρκεια της Αποκαθήλωσης, τη Μεγάλη Παρασκευή, και διαγνώστηκε κλινικά νεκρός. Επανήλθε όμως στη ζωή από θαύμα, σύμφωνα με τους γιατρούς. Ύστερα περιέγραψε σε βίντεο όσα πίστευε πως είδε και έζησε στον Παράδεισο.

 Θάνατος 
Τα τελευταία χρόνια της ζωής του ήταν κατάκοιτος, και έτσι δεχόταν τους προσκυνητές.

Απεβίωσε στις 8 Φεβρουαρίου 2018, σε ηλικία 88 ετών. Η κηδεία του τελέσθηκε στις 9 Φεβρουαρίου 2018 στον Ιερό Ναό Αγίου Νεκταρίου στο Λαύριο και ετάφη στη βάση του κωδωνοστασίου του ναού.

 Παραπομπές 

 Βιβλιογραφία 
 Γεώργιος Μελιτινός, «Γέροντας Νεκτάριος»
 Μανώλης Μελινός, «Οι δύο Σταυροί - Ο Γέροντας Νεκτάριος», με πολλές έγχρωμες φωτ/φίες και θαύματα που έχουν γίνει στην Καμάριζα.
 Ιερά Μητρόπολις Μεσογαίας και Λαυρεωτικής, «Αρχιμανδρίτης Νεκτάριος Βιτάλης (1930 – 2018) - Έμπλεως σημείων και χάριτος»


Κατηγορία:Έλληνες Χριστιανοί μοναχοί